http://www.thaigov.go.th

วันนี้ (23 มกราคม 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติอนุญาโตตุลาการ (ฉบับที่ ..) พ.ศ. ....

2. เรื่อง ร่างพระราชบัญญัติจัดระเบียบการจอดรถในเขตองค์กรปกครองส่วนท้องถิ่น

พ.ศ. ....

3. เรื่อง ร่างพระราชกฤษฎีกาจัดตั้งองค์การจัดการน้ำเสีย (ฉบับที่ ..) พ.ศ. ....

4. เรื่อง ร่างพระราชกฤษฎีกาค่าเช่าบ้านตุลาการศาลปกครอง (ฉบับที่ ..) พ.ศ. ....

5. เรื่อง ร่างพระราชกฤษฎีกาจัดตั้งสำนักงานบริหารและพัฒนาองค์ความรู้

(องค์การมหาชน) (ฉบับที่ ..) พ.ศ. ....

6. เรื่อง ร่างกฎกระทรวงแบ่งส่วนราชการกรมการแพทย์แผนไทยและการแพทย์ทางเลือก กระทรวงสาธารณสุข พ.ศ. ....

7. เรื่อง ร่างกฎกระทรวงให้ใช้บังคับผังเมืองรวมชุมชนตากฟ้า จังหวัดนครสวรรค์ พ.ศ. ....

8. เรื่อง ร่างประกาศกระทรวงพาณิชย์ เรื่อง การนำข้าวโพดที่ใช้เป็นวัตถุดิบอาหารสัตว์ เข้ามาในราชอาณาจักรตามความตกลงภายใต้เขตการค้าเสรีอาเซียน สำหรับปี

พ.ศ. 2561 ถึง พ.ศ. 2563 พ.ศ. ....

9. เรื่อง ร่างประกาศสำนักนายกรัฐมนตรี เรื่อง หลักเกณฑ์การทับศัพท์ภาษาเยอรมัน สเปน ญี่ปุ่น มลายู และอินโดนีเซีย

10. เรื่อง การแก้ไขเพิ่มเติมกฎหมายเกี่ยวกับองค์กรปกครองส่วนท้องถิ่น รวม 6 ฉบับ

|  |
| --- |
| **เศรษฐกิจ- สังคม** |

11. เรื่อง มาตรการป้องกันการทุจริตในกระบวนการอนุญาตให้คนต่างด้าวพำนักอยู่ใน

ราชอาณาจักรไทยเป็นการชั่วคราว

12. เรื่อง การประเมินคุณธรรมและความโปร่งใสในการดำเนินงานของหน่วยงานภาครัฐ ประจำปีงบประมาณ พ.ศ. 2561-2564

13. เรื่อง การแก้ไขปัญหาการบริหารจัดการบึงบอระเพ็ด จังหวัดนครสวรรค์ (ผลการประชุม คณะกรรมการฟื้นฟู อนุรักษ์และพัฒนาบึงบอระเพ็ด จังหวัดนครสวรรค์

ครั้งที่ 1/2560)

|  |
| --- |
| **ต่างประเทศ** |

14. เรื่อง การปรับสถานการณ์คุ้มครองทรัพย์สินทางปัญญาของไทยภายใต้กฎหมายการค้า สหรัฐอเมริกามาตรา 301 พิเศษ (Special 301) จากบัญชีประเทศที่ต้องจับตา มองพิเศษ (Priority Watch List: PWL) เป็นบัญชีประเทศที่ต้องจับตามอง (Watch List: WL)

|  |
| --- |
| **แต่งตั้ง** |

15. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

16. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

17. เรื่อง การแต่งตั้งกรรมการในคณะกรรมการธนาคารเพื่อการเกษตรและสหกรณ์ การเกษตร

18. เรื่อง การแต่งตั้งกรรมการในคณะกรรมการธนาคารอาคารสงเคราะห์

19. เรื่อง การแต่งตั้งกรรมการอื่นในคณะกรรมการธนาคารออมสิน

20. เรื่อง การแต่งตั้งประธานกรรมการในคณะกรรมการบริหารสถาบันวิจัยดาราศาสตร์ แห่งชาติ

21. เรื่อง แต่งตั้งคณะกรรมการบริหารกองทุนตามพระราชบัญญัติอ้อยและน้ำตาลทราย พ.ศ. 2527

22. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่อีกหนึ่งวาระ

(นายพันธ์ศักดิ์ ศิริรัชตพงษ์)

23. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่อีกหนึ่งวาระ (นายโศภณ นภาธร)

24. เรื่อง รัฐบาลสาธารณรัฐอาร์เมเนียเสนอขอแต่งตั้งเอกอัครราชทูตวิสามัญผู้มีอำนาจเต็ม แห่งสาธารณรัฐอาร์เมเนียประจำประเทศไทย (กระทรวงการต่างประเทศ)

25. เรื่อง รัฐบาลสาธารณรัฐฟิจิเสนอขอแต่งตั้งเอกอัครราชทูตวิสามัญผู้มีอำนาจเต็มแห่ง สาธารณรัฐฟิจิประจำประเทศไทย (กระทรวงการต่างประเทศ)

26. เรื่อง รัฐบาลสาธารณรัฐบูรพาอุรุกวัยเสนอขอแต่งตั้งเอกอัครราชทูตวิสามัญผู้มีอำนาจ เต็มแห่งสาธารณรัฐบูรพาอุรุกวัยประจำประเทศไทย (กระทรวงการต่างประเทศ)

27. เรื่อง คำสั่งสำนักนายกรัฐมนตรี ที่ 17/2561 เรื่อง ปรับปรุงคำสั่งมอบหมายและมอบ อำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติ ราชการแทนนายกรัฐมนตรี

28. เรื่อง คำสั่งหัวหน้าคณะรักษาความสงบแห่งชาติ ที่ 2/2561 เรื่อง การจัดสรรภารกิจ และบุคลากรของสำนักงานทรัพยากรน้ำแห่งชาติ

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติอนุญาโตตุลาการ (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติอนุญาโตตุลาการ (ฉบับที่ ..) พ.ศ. .... ตามที่สำนักงานศาลยุติธรรม (ศย.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้พิจารณาในประเด็นปัญหาและความสอดคล้องกับกฎหมายที่เกี่ยวข้องตามความเห็นของสำนักงานคณะกรรมการกฤษฎีกา และให้รับความเห็นของสำนักงานอัยการสูงสุดไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. กำหนดให้พระราชบัญญัตินี้บังคับใช้กับการดำเนินการทางอนุญาโตตุลาการภายในประเทศ เว้นแต่บทบัญญัติในมาตรา 14 (การยื่นคำร้องต่อศาลที่มีเขตอำนาจและกระบวนพิจารณาของศาล) มาตรา 16 (การยื่นคำร้องต่อศาลที่มีเขตอำนาจให้มีคำสั่งใช้วิธีการชั่วคราว) มาตรา 43 (อำนาจศาลในการทำคำสั่งปฏิเสธการขอบังคับตามคำชี้ขาดของอนุญาโตตุลาการ) และมาตรา 44 (อำนาจศาลในการทำคำสั่งปฏิเสธการขอบังคับ หากปรากฏว่าการบังคับตามคำชี้ขาดนั้นจะขัดต่อความสงบเรียบร้อย) ให้ใช้บังคับไม่ว่าการดำเนินการทางอนุญาโตตุลาการจะทำขึ้นที่ใด

2. กำหนดบทนิยามคำว่า “การดำเนินการทางอนุญาโตตุลาการระหว่างประเทศ” หมายความว่า การดำเนินการทางอนุญาโตตุลาการ ดังต่อไปนี้

2.1 คู่สัญญาอนุญาโตตุลาการมีสถานประกอบการอยู่ในประเทศต่างกันในขณะทำสัญญา หรือ

2.2 สถานที่ใดสถานที่หนึ่งดังต่อไปนี้ตั้งอยู่นอกประเทศที่คู่สัญญาฝ่ายใดฝ่ายหนึ่งมีสถานประกอบการอยู่

(1) สถานที่ในการดำเนินการทางอนุญาโตตุลาการตามที่กำหนดไว้ในสัญญาหรือตามข้อตกลงให้ใช้กระบวนการอนุญาโตตุลาการ หรือ

(2) สถานที่การปฏิบัติการชำระหนี้ในส่วนสำคัญของการค้าหรือการลงทุนระหว่างประเทศ หรือสถานที่ที่ใกล้ชิดกับมูลเหตุที่พิพาทมากที่สุด

2.3 คู่สัญญาได้ตกลงไว้โดยชัดแจ้งว่าข้อพิพาทตามสัญญาอนุญาโตตุลาการเป็นเรื่องที่เกี่ยวพันกับประเทศมากกว่าหนึ่งประเทศ หรือให้ถือว่าการดำเนินการอนุญาโตตุลาการที่ทำขึ้นตามสัญญาอนุญาโตตุลาการเป็นเรื่องระหว่างประเทศ หรือ

2.4 การดำเนินการทางอนุญาโตตุลาการนั้นทำเป็นภาษาต่างประเทศ

3. กำหนดให้ประธานศาลฎีกาและรัฐมนตรีว่าการกระทรวงยุติธรรมรักษาการตามพระราชบัญญัตินี้

4. กำหนดเรื่องการปฏิบัติหน้าที่ของอนุญาโตตุลาการและผู้รับมอบอำนาจชาวต่างชาติในการดำเนินการทางอนุญาโตตุลาการระหว่างประเทศในประเทศไทย

**2. เรื่อง ร่างพระราชบัญญัติจัดระเบียบการจอดรถในเขตองค์กรปกครองส่วนท้องถิ่น พ.ศ. ....**

คณะรัฐมนตรีมีมติอนุมัติหลักการร่างพระราชบัญญัติจัดระเบียบการจอดรถในเขตองค์กรปกครองส่วนท้องถิ่น พ.ศ. .... ตามที่สำนักงานปลัดสำนักนายกรัฐมนตรี (สปน.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

1. กำหนดให้ยกเลิกพระราชบัญญัติจัดระเบียบการจอดยานยนตร์ในเขตเทศบาลและสุขาภิบาล พ.ศ. 2503 และพระราชบัญญัติจัดระเบียบการจอดยานยนตร์ในเขตเทศบาลและสุขาภิบาล (ฉบับที่ 2) พ.ศ. 2535

2. กำหนดให้องค์กรปกครองส่วนท้องถิ่นมีอำนาจตราข้อบัญญัติท้องถิ่นเพื่อประโยชน์ในการจัดระเบียบการจอดรถ โดยกำหนดชนิดหรือประเภทรถ กำหนดระเบียบการจอดรถในที่จอดรถ กำหนดอัตราค่าธรรมเนียมจอดรถ และกำหนดระยะเวลาจอดรถระยะเวลาที่ต้องเสียค่าธรรมเนียม วิธีการเก็บค่าธรรมเนียมและการยกเว้นค่าธรรมเนียม

3. กำหนดให้องค์กรปกครองส่วนท้องถิ่นอาจมอบให้เอกชนทำหน้าที่จัดเก็บค่าธรรมเนียมจอดรถแทนก็ได้

4. กำหนดให้เงินค่าธรรมเนียมและเงินค่าปรับตามพระราชบัญญัตินี้ให้เป็นรายได้ขององค์กรปกครองส่วนท้องถิ่นที่ความผิดไม่เกิดขึ้น

5. กำหนดให้เงินค่าธรรมเนียมและค่าปรับตามพระราชบัญญัตินี้ให้ใช้เฉพาะเพื่อประโยชน์ในการจัดระเบียบการจอดรถตามพระราชบัญญัตินี้ ตลอดจนอุปกรณ์และเครื่องมือเครื่องใช้ของสถานที่ดังกล่าว การบูรณะทางหลวงและสะพาน กับการชดใช้เงินกู้ในการก่อสร้างและบูรณะทางหลวงและสะพานในเขตองค์กรปกครองส่วนท้องถิ่นเท่านั้น

**3. เรื่อง ร่างพระราชกฤษฎีกาจัดตั้งองค์การจัดการน้ำเสีย (ฉบับที่ ..) พ.ศ. ....**

                   คณะรัฐมนตรีมีมติอนุมัติหลักการร่างพระราชกฤษฎีกาจัดตั้งองค์การจัดการน้ำเสีย (ฉบับที่ ..) พ.ศ. .... ตามที่กระทรวงทรัพยากรธรรมชาติและสิ่งแวดล้อม (ทส.) เสนอ

**สาระสำคัญของร่างพระราชกฤษฎีกาจัดตั้งองค์การจัดการน้ำเสีย (ฉบับที่ ..) พ.ศ. ....** เป็นการแก้ไขเพิ่มเติมพระราชกฤษฎีกาจัดตั้งองค์การจัดการน้ำเสีย พ.ศ. 2538 เพื่อโอนย้ายองค์การจัดการน้ำเสียจากภายใต้การกำกับดูแลของกระทรวงทรัพยากรธรรมชาติและสิ่งแวดล้อมไปอยู่ภายใต้การกำกับดูแลของกระทรวงมหาดไทย โดยกำหนดให้รัฐมนตรีว่าการกระทรวงมหาดไทยเป็นผู้รักษาการตามพระราชกฤษฎีกาฯ แทนรัฐมนตรีว่าการกระทรวงทรัพยากรธรรมชาติและสิ่งแวดล้อม และเพิ่มเติมลักษณะต้องห้ามของประธานกรรมการอันจะเป็นการสนับสนุนการปฏิบัติงานขององค์กรปกครองท้องถิ่นเกี่ยวกับการจัดการน้ำเสียในภาพรวมให้มีประสิทธิภาพมากขึ้น

**4. เรื่อง ร่างพระราชกฤษฎีกาค่าเช่าบ้านตุลาการศาลปกครอง (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาค่าเช่าบ้านตุลาการศาลปกครอง (ฉบับที่ ..) พ.ศ. .... ตามที่ศาลปกครองเสนอ และให้ส่งสำนักงานคณะกรรมการกฤษฎีกาตรวจพิจารณา โดยกำหนดวันใช้บังคับเป็นวันเดียวกับวันใช้บังคับร่างพระราชกฤษฎีกาค่าเช่าบ้านข้าราชการ (ฉบับที่ ..) พ.ศ. .... ซึ่งอยู่ระหว่างการตรวจพิจารณาของสำนักงานคณะกรรมการกฤษฎีกา ตามมติคณะรัฐมนตรี (12 กันยายน 2560) แล้วดำเนินการต่อไปได้ และมอบหมายให้สำนักงานศาลปกครองรับความเห็นของสำนักงบประมาณและคณะกรรมการพิจารณาโครงสร้างหน่วยงานและระบบค่าตอบแทนบุคลากรภาครัฐไปพิจารณาดำเนินการต่อไปด้วย

ศาลปกครองเสนอว่า

1. อัตราค่าเช่าบ้านตุลาการศาลปกครองเป็นไปตามพระราชกฤษฎีกาค่าเช่าบ้านตุลาการศาลปกครอง พ.ศ. 2544 มาตรา 3 ที่กำหนดให้ตุลาการศาลปกครองมีสิทธิได้รับค่าเช่าบ้านตามหลักเกณฑ์และวิธีการที่กำหนดในพระราชกฤษฎีกาว่าด้วยค่าเช่าบ้านข้าราชการ ออกตามความในพระราชบัญญัติการกำหนดหลักเกณฑ์เกี่ยวกับการจ่ายเงินบางประเภทตามงบประมาณรายจ่าย พ.ศ. 2518 ในอัตราค่าเช่าบ้านไม่เกินเดือนละ 4,000 บาท แต่โดยที่อัตราค่าเช่าบ้านดังกล่าวไม่สอดคล้องกับสภาวการณ์ในปัจจุบันและไม่สอดคล้องกับอัตราค่าเช่าบ้านข้าราชการตุลาการตามร่างพระราชกฤษฎีกาค่าเช่าบ้านข้าราชการ (ฉบับที่ ..) พ.ศ. .... ที่กระทรวงการคลัง (กค.) เสนอ ซึ่งคณะรัฐมนตรีได้มีมติอนุมัติหลักการเมื่อวันที่ 12 กันยายน 2560 ศาลปกครองจึงเห็นสมควรปรับปรุงอัตราค่าเช่าบ้านตุลาการศาลปกครองเสียใหม่ให้เหมาะสม

2. สำนักงานศาลปกครองได้แจ้งกระทรวงการคลังเพื่อขอให้รัฐมนตรีว่าการกระทรวงการคลังแก้ไขมาตรา 3 วรรคสอง แห่งพระราชกฤษฎีกาค่าเช่าบ้านตุลาการศาลปกครอง พ.ศ. 2544 เพื่อกำหนดอัตราค่าเช่าบ้านของข้าราชการตุลาการศาลปกครองให้เท่ากับข้าราชการตุลาการศาลยุติธรรม ต่อมา กค. แจ้งว่า รัฐมนตรีว่าการกระทรวงการคลังในฐานะผู้รักษาการตามพระราชบัญญัติการกำหนดหลักเกณฑ์ที่เกี่ยวกับการจ่ายเงินบางประเภทตามงบประมาณรายจ่าย พ.ศ. 2518 เห็นชอบการเสนอขอแก้ไขพระราชกฤษฎีกาดังกล่าวแล้ว ซึ่งต่อมาสำนักงานศาลปกครองได้ดำเนินการยกร่างพระราชกฤษฎีกาค่าเช่าบ้านตุลาการศาลปกครอง (ฉบับที่ ..) พ.ศ. .... ขึ้นใหม่ เพื่อให้มีผลใช้บังคับต่อไป ทั้งนี้ สำหรับค่าใช้จ่ายเกี่ยวกับภาระงบประมาณในการปรับอัตราค่าเช่าบ้านตุลาการศาลปกครองนั้น เพิ่มขึ้น เป็นเงินประมาณปีละ 5,592,000 บาทต่อปี ซึ่งจะได้เบิกจ่ายจากงบประมาณของสำนักงานศาลปกครองต่อไป

**สาระสำคัญของร่างพระราชกฤษฎีกา**

กำหนดให้ตุลาการศาลปกครองได้รับค่าเช่าบ้านในอัตราเท่ากับข้าราชการตุลาการศาลยุติธรรมที่ได้รับเงินเดือนในอัตราที่เทียบเท่ากัน ดังนี้

|  |  |  |  |  |
| --- | --- | --- | --- | --- |
| **อัตราค่าเช่าบ้านข้าราชการตุลาการ** | | | **อัตราค่าเช่าบ้านตุลาการศาลปกครอง** | |
| **ประเภทตำแหน่ง** | **อัตราเดิม** | **อัตราที่เสนอใหม่ (ตามร่าง พ.ร.ฎ. ค่าเช่าบ้านข้าราชการ (ฉบับที่..) พ.ศ. ....) (ค่าเช่าบ้านไม่เกินเดือนละ/บาท)** | **อัตราเดิม** | **อัตราใหม่**  **(ตามร่าง พ.ร.ฎ. ค่าเช่าบ้านตุลาการศาลปกครอง (ฉบับที่ .. ) พ.ศ. .... ที่ ศป. เสนอ)** |
| ตำแหน่งผู้ช่วยผู้พิพากษา | 2,400 | 3,000 | ไม่เกินเดือนละ 4,000 | ได้รับในอัตราเท่ากับข้าราชการตุลาการศาลยุติธรรมที่ได้รับเงินเดือนในอัตราที่เทียบเท่ากัน |
| ตำแหน่งผู้พิพากษาประจำศาล | 3,000 | 4,000 |
| ตำแหน่งผู้พิพากษาศาลชั้นต้นที่ได้รับเงินเดือนขั้น 2 | 3,500 | 5,000 |
| ตำแหน่งผู้พิพากษาศาลชั้นต้นที่ได้รับเงินเดือนขั้น 3 ถึงตำแหน่งประธานศาลฎีกา | 4,000 | 6,000 |

**5. เรื่อง ร่างพระราชกฤษฎีกาจัดตั้งสำนักงานบริหารและพัฒนาองค์ความรู้ (องค์การมหาชน) (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาจัดตั้งสำนักงานบริหารและพัฒนาองค์ความรู้ (องค์การมหาชน) (ฉบับที่ ..) พ.ศ. .... ตามที่สำนักงาน ก.พ.ร. เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และมอบหมายให้สำนักงาน ก.พ.ร. รับความเห็นของสำนักงานปลัดสำนักนายกรัฐมนตรีไปพิจารณาดำเนินการต่อไปด้วย

**สาระสำคัญของร่างพระราชกฤษฎีกา**

ร่างพระราชกฤษฎีกาจัดตั้งสำนักงานบริหารและพัฒนาองค์ความรู้ (องค์การมหาชน) (ฉบับที่ ..) พ.ศ. .... มีสาระสำคัญดังนี้

1. แก้ไขบทนิยามคำว่า “คณะกรรมการบริหาร” และคำว่า “ผู้อำนวยการ” เพื่อให้เกิดความชัดเจนในการบังคับใช้กฎหมาย

2. แก้ไขเพิ่มเติมวัตถุประสงค์ของสำนักงาน โดยการให้บริการและพัฒนาแหล่งเรียนรู้ต้นแบบ ทั้งในรูปแบบของอุทยานการเรียนรู้ และพิพิธภัณฑ์การเรียนรู้ เพื่อเป็นพื้นที่สร้างสรรค์ที่เอื้อต่อการเข้าถึงและการใช้บริการด้านการเรียนรู้ รวมทั้งเป็นพื้นที่ในการค้นคว้าแลกเปลี่ยนเรียนรู้ และสร้างแรงบันดาลใจ

3. แก้ไขปรับปรุงองค์ประกอบคณะกรรมการ ซึ่งคณะกรรมการต้องประกอบด้วยกรรมการไม่น้อยกว่ากึ่งหนึ่งต้องไม่เป็นข้าราชการ พนักงาน หรือลูกจ้างของส่วนราชการ หน่วยงานของรัฐ รัฐวิสาหกิจ หรือองค์กรปกครองส่วนท้องถิ่น เว้นแต่เป็นผู้สอนในสถาบันอุดมศึกษาของรัฐ และกรรมการจะดำรงตำแหน่งกรรมการในองค์การมหาชนเกินกว่าสามแห่งไม่ได้

4. แก้ไขเพิ่มเติมอำนาจหน้าที่ของคณะกรรมการโดยให้มีอำนาจในการออกระเบียบ ข้อบังคับ ข้อกำหนด หรือประกาศเกี่ยวกับสำนักงานในเรื่องเกี่ยวกับการแต่งตั้ง และอำนาจหน้าที่ของคณะกรรมการตรวจสอบ การกำหนดเครื่องแบบผู้อำนวยการ เจ้าหน้าที่ และลูกจ้างของสำนักงาน และเครื่องหมายของสำนักงาน รวมทั้งกำหนดแนวทางปฏิบัติงานตามหลักเกณฑ์และวิธีการบริหารกิจการบ้านเมืองที่ดี

5. กำหนดให้ดำเนินการแต่งตั้งผู้อำนวยการให้แล้วเสร็จภายในระยะเวลา 90 วันนับแต่วันที่มีเหตุต้องแต่งตั้งผู้อำนวยการ และหากมีความจำเป็นให้ขยายได้ไม่เกิน 60 วัน หากดำเนินการไม่แล้วเสร็จภายในระยะเวลาดังกล่าวให้รายงานผลให้คณะกรรมการพัฒนาและส่งเสริมองค์การมหาชน (กพม.) เพื่อรายงานคณะรัฐมนตรีเพื่อพิจารณา

6. แก้ไขเพิ่มเติมคุณสมบัติของผู้อำนวยการ โดยผู้อำนวยการต้องไม่เป็นผู้ดำรงตำแหน่งทางการเมือง สมาชิกสภาท้องถิ่นหรือผู้บริหารท้องถิ่น กรรมการหรือผู้ดำรงตำแหน่งซึ่งรับผิดชอบการบริหารพรรคการเมือง ที่ปรึกษาพรรคการเมือง หรือเจ้าหน้าที่พรรคการเมือง ไม่เป็นผู้บริหารของรัฐวิสาหกิจ หน่วยงานของรัฐ หรือองค์การมหาชนอื่น ไม่เป็นผู้มีส่วนได้เสียในกิจการที่กระทำ หรือในกิจการที่เป็นการแข่งขันกับกิจการของสำนักงานไม่ว่าโดยตรงหรือทางอ้อมและไม่เป็นข้าราชการซึ่งมีตำแหน่งหรือเงินเดือนประจำ พนักงานหรือลูกจ้างของส่วนราชการ รัฐวิสาหกิจ องค์กรปกครองส่วนท้องถิ่น หรือหน่วยงานของรัฐ หรือผู้ปฏิบัติงานขององค์การมหาชนอื่น

7. กำหนดให้การแต่งตั้ง โยกย้าย เลื่อนเงินเดือน เลื่อนตำแหน่ง และลงโทษทางวินัย ผู้ตรวจสอบภายในนั้น ให้ผู้อำนวยการและคณะกรรมการตรวจสอบพิจารณาร่วมกันแล้วเสนอให้คณะกรรมการให้ความเห็นชอบก่อนจึงดำเนินการได้

8. กำหนดบทเฉพาะกาล โดยกำหนดให้ประธานกรรมการ กรรมการโดยตำแหน่ง และกรรมการผู้ทรงคุณวุฒิมีอยู่ในวันก่อนที่พระราชกฤษฎีกานี้ใช้บังคับ เป็นประธานกรรมการและกรรมการของสำนักงานตามพระราชกฤษฎีกานี้และยังคงดำรงตำแหน่งต่อไปตามวาระที่มีอยู่เดิมในวันก่อนที่พระราชกฤษฎีกานี้ใช้บังคับ

**6. เรื่อง ร่างกฎกระทรวงแบ่งส่วนราชการกรมการแพทย์แผนไทยและการแพทย์ทางเลือก กระทรวงสาธารณสุข พ.ศ. ....**

คณะรัฐมนตรีมีมติรับทราบร่างกฎกระทรวงแบ่งส่วนราชการกรมการแพทย์แผนไทยและการแพทย์ทางเลือก กระทรวงสาธารณสุข พ.ศ. .... ที่สำนักงานคณะกรรมการกฤษฎีกาตรวจพิจารณาแล้ว และให้สำนักเลขาธิการคณะรัฐมนตรีส่งร่างกฎกระทรวงดังกล่าวให้รัฐมนตรีว่าการกระทรวงสาธารณสุขพิจารณาลงนามและประกาศในราชกิจจานุเบกษาต่อไป

**สาระสำคัญของร่างกฎกระทรวง**

ปรับปรุงการแบ่งส่วนราชการกรมการแพทย์แผนไทยและการแพทย์ทางเลือก กระทรวงสาธารณสุข ดังนี้

|  |  |
| --- | --- |
| **การแบ่งส่วนราชการเดิม** | **การแบ่งส่วนราชการใหม่** |
| 1. สำนักงานเลขานุการกรม  2. สถาบันการแพทย์แผนไทย  3. สำนักการแพทย์ทางเลือก | 1. สำนักงานเลขานุการกรม (คงเดิม)  2. **กองวิชาการและแผนงาน** (ตั้งใหม่)  3. สถาบันการแพทย์แผนไทย (คงเดิม)  4. **กองคุ้มครองและส่งเสริมภูมิปัญญาการแพทย์แผนไทยและแพทย์พื้นบ้านไทย** (ตั้งใหม่)  5. **กองพัฒนายาแผนไทยและสมุนไพร** (ตั้งใหม่)  6. **กอง**การแพทย์ทางเลือก (เปลี่ยนชื่อ) |

**7. เรื่อง ร่างกฎกระทรวงให้ใช้บังคับผังเมืองรวมชุมชนตากฟ้า จังหวัดนครสวรรค์ พ.ศ. ....**

คณะรัฐมนตรีมีมติอนุมัติหลักการร่างกฎกระทรวงให้ใช้บังคับผังเมืองรวมชุมชนตากฟ้า จังหวัดนครสวรรค์ พ.ศ. .... ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และมอบหมายให้กระทรวงมหาดไทยรับความเห็นของกระทรวงทรัพยากรธรรมชาติและสิ่งแวดล้อมและสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างกฎกระทรวง**

ให้ใช้บังคับผังเมืองรวม ในท้องที่ตำบลสุขสำราญ ตำบลพุนกยูง และตำบลตากฟ้า อำเภอตากฟ้า จังหวัดนครสวรรค์

**8. เรื่อง ร่างประกาศกระทรวงพาณิชย์ เรื่อง การนำข้าวโพดที่ใช้เป็นวัตถุดิบอาหารสัตว์เข้ามาในราชอาณาจักรตามความตกลงภายใต้เขตการค้าเสรีอาเซียน สำหรับปี พ.ศ. 2561 ถึง พ.ศ. 2563 พ.ศ. ....**

คณะรัฐมนตรีมีมติอนุมัติในหลักการร่างประกาศกระทรวงพาณิชย์ เรื่อง การนำข้าวโพดที่ใช้เป็นวัตถุดิบอาหารสัตว์เข้ามาในราชอาณาจักรตามความตกลงภายใต้เขตการค้าเสรีอาเซียน สำหรับปี พ.ศ. 2561 ถึง พ.ศ. 2563 พ.ศ. .... ตามที่กระทรวงพาณิชย์ (พณ.) เสนอ และให้ส่งคณะกรรมการตรวจสอบร่างกฎหมายและ ร่างอนุบัญญัติที่เสนอคณะรัฐมนตรีตรวจพิจารณาเป็นเรื่องด่วน แล้วดำเนินการต่อไปได้

พณ. เสนอว่า โดยที่คณะรัฐมนตรีได้มีมติเมื่อวันที่ 12 ธันวาคม 2560 เห็นชอบการกำหนดนโยบายและมาตรการนำเข้าสินค้าข้าวโพดเลี้ยงสัตว์ คราวละ 3 ปี ตั้งแต่ปี 2561-2563 ภายใต้ความตกลงเขตการค้าเสรีอาเซียน (AFTA) และโครงการลงทุนเกษตรแบบมีสัญญากับประเทศเพื่อนบ้าน (Contract Farming) ภายใต้ยุทธศาสตร์ความร่วมมือทางเศรษฐกิจอิรวดี-เจ้าพระยา-แม่โขง (ACMECS) ตามที่รัฐมนตรีว่าการกระทรวงพาณิชย์ ประธานกรรมการนโยบายอาหารเสนอ พณ. จึงได้ยกร่างประกาศกระทรวงพาณิชย์ เรื่อง การนำข้าวโพดที่ใช้เป็นวัตถุดิบอาหารสัตว์เข้ามาในราชอาณาจักรตามความตกลงภายใต้เขตการค้าเสรีอาเซียน สำหรับปี พ.ศ. 2561 ถึง พ.ศ. 2563 พ.ศ. .... เพื่อกำหนดหลักเกณฑ์ วิธีการ และเงื่อนไขในการนำข้าวโพดที่ใช้เป็นวัตถุดิบอาหารสัตว์เข้ามาในราชอาณาจักร สำหรับปี พ.ศ. 2561 ถึงปี พ.ศ. 2563 เพื่อให้สอดคล้องกับนโยบายและมาตรการนำเข้าสินค้าข้าวโพดเลี้ยงสัตว์ดังกล่าว

**สาระสำคัญของร่างประกาศ**

1. กำหนดให้ข้าวโพดที่ใช้เป็นวัตถุดิบอาหารสัตว์ตามพิกัดอัตราศุลกากรประเภทย่อย 1005.90.90 ซึ่งมีถิ่นกำเนิดและส่งตรงมาจากประเทศสมาชิกสมาคมประชาชาติแห่งเอเชียตะวันออกเฉียงใต้ตามความตกลงภายใต้เขตการค้าเสรีอาเซียน เป็นสินค้าที่ต้องมีหนังสือรับรองถิ่นกำเนิดสินค้า (Form D) หนังสือรับรอง ใบรับรอง หรือเอกสารอื่นใด ซึ่งแสดงว่าสินค้าที่นำเข้ามาในราชอาณาจักรเป็นสินค้าที่มีความปลอดภัยต่อชีวิต หรือสุขภาพ มนุษย์ สัตว์ หรือพืช

2. กำหนดให้การนำเข้าสินค้าข้าวโพดเลี้ยงสัตว์ที่จะได้รับสิทธิพิเศษทางด้านภาษีศุลกากรต้องปฏิบัติให้เป็นไปตามหลักเกณฑ์ วิธีการและเงื่อนไข ดังนี้

2.1 กรณีองค์การคลังสินค้าเป็นผู้นำเข้า ต้องนำเข้าระหว่างวันที่ 1 มกราคมถึงวันที่ 31 ธันวาคม ของแต่ละปี และต้องจัดทำแผนการจัดซื้อ ให้สอดคล้องกับสถานการณ์ด้านการผลิต การตลาด ภาวะราคา และความต้องการใช้ เพื่อไม่ให้กระทบต่อราคาผลผลิตในประเทศ

2.2 กรณีผู้นำเข้าทั่วไป ต้องนำเข้าระหว่าง 1 กุมภาพันธ์ ถึงวันที่ 31 สิงหาคม ของแต่ละปี และต้องปฏิบัติตามข้อกำหนดมาตรฐานควบคุมการนำเข้าตามพระราชบัญญัติควบคุมคุณภาพอาหารสัตว์ พ.ศ. 2558

2.3 ต้องนำเข้าทางด่านศุลกากรที่มีด่านตรวจพืชและด่านกักสัตว์ หรือมีเจ้าหน้าที่ที่มีอำนาจของด่านดังกล่าวปฏิบัติหน้าที่ และต้องแสดงหนังสือรับรองตามข้อ 1.

3. กำหนดอัตราค่าธรรมเนียมพิเศษสำหรับการนำข้าวโพดที่ใช้เป็นวัตถุดิบอาหารสัตว์ ตามข้อ 1. เข้ามาในราชอาณาจักร ในอัตราน้ำหนักสุทธิเมตริกตันละศูนย์บาท

**9. เรื่อง ร่างประกาศสำนักนายกรัฐมนตรี เรื่อง หลักเกณฑ์การทับศัพท์ภาษาเยอรมัน สเปน ญี่ปุ่น มลายู และอินโดนีเซีย**

คณะรัฐมนตรีมีมติเห็นชอบในหลักการร่างประกาศสำนักนายกรัฐมนตรี เรื่อง หลักเกณฑ์ การทับศัพท์ภาษาเยอรมัน สเปน ญี่ปุ่น มลายู และอินโดนีเซีย ตามที่สำนักงานราชบัณฑิตยสภาเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับข้อสังเกตของสำนักงานคณะกรรมการกฤษฎีกาไปประกอบการพิจารณาด้วย แล้วดำเนินการต่อไปได้

**สาระสำคัญของร่างประกาศสำนักนายกรัฐมนตรี**

กำหนดหลักเกณฑ์การทับศัพท์ภาษาเยอรมัน สเปน ญี่ปุ่น มลายู และอินโดนีเซีย เพื่อให้สามารถนำไปใช้ในการทับศัพท์ได้อย่างเหมาะสมและมีแนวทางที่เป็นมาตรฐานเดียวกัน และเพื่อใช้เป็นมาตรฐานของทางราชการ

**10. เรื่อง การแก้ไขเพิ่มเติมกฎหมายเกี่ยวกับองค์กรปกครองส่วนท้องถิ่น รวม 6 ฉบับ**

คณะรัฐมนตรีมีมติรับทราบรายงานความคืบหน้าเกี่ยวกับการแก้ไขเพิ่มเติมกฎหมายเกี่ยวกับองค์กรปกครองส่วนท้องถิ่น รวม 6 ฉบับ ตามที่สำนักงานคณะกรรมการกฤษฎีกา (สคก.) เสนอ ได้แก่

(1) ร่างพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น (ฉบับที่ ..) พ.ศ. ....

(2) ร่างพระราชบัญญัติเทศบาล (ฉบับที่ ..) พ.ศ. .... (3) ร่างพระราชบัญญัติองค์การบริหารส่วนจังหวัด

(ฉบับที่ ..) พ.ศ. .... (4) ร่างพระราชบัญญัติสภาตำบลและองค์การบริหารส่วนตำบล (ฉบับที่ ..) พ.ศ. ....

(5) ร่างพระราชบัญญัติระเบียบบริหารราชการกรุงเทพมหานคร (ฉบับที่ ..) พ.ศ. .... และ (6) ร่างพระราชบัญญัติระเบียบบริหารราชการเมืองพัทยา (ฉบับที่ ..) พ.ศ. ....

**สาระสำคัญของร่างพระราชบัญญัติ** เพื่อแก้ไขเพิ่มเติมกระบวนการสอบสวนการกระทำความผิดของสมาชิกสภาท้องถิ่นหรือบริหารท้องถิ่น และแก้ไขเพิ่มเติ่มการกำหนดคุณสมบัติและลักษณะต้องห้าม และการกระทำอันเป็นการต้องห้ามของสมาชิกสภาท้องถิ่นและผู้บริหารท้องถิ่นให้สอดคล้องกับบทบัญญัติของรัฐธรรมนูญ ในส่วนที่เกี่ยวข้องกับคุณสมบัติและลักษณะต้องห้ามของผู้ดำรงตำแหน่งทางการเมือง

|  |
| --- |
| **เศรษฐกิจ- สังคม** |

**11. เรื่อง มาตรการป้องกันการทุจริตในกระบวนการอนุญาตให้คนต่างด้าวพำนักอยู่ในราชอาณาจักรไทยเป็นการชั่วคราว**

คณะรัฐมนตรีมีมติรับทราบผลการพิจารณาและผลการดำเนินการเกี่ยวกับมาตรการป้องกันการทุจริตในกระบวนการอนุญาตให้คนต่างด้าวพำนักอยู่ในราชอาณาจักรไทยเป็นการชั่วคราวตามข้อเสนอแนะของคณะกรรมการ ป.ป.ช. ตามที่กระทรวงมหาดไทย (มท.) เสนอ

ทั้งนี้ ให้สำนักงานพระพุทธศาสนาแห่งชาติเร่งรัดการพิจารณามาตรการป้องกันการทุจริตในกระบวนการอนุญาตให้คนต่างด้าวพำนักอยู่ในราชอาณาจักรไทยเป็นการชั่วคราวในประเด็นเกี่ยวกับการจัดระเบียบเพื่อควบคุมและตรวจสอบพระภิกษุสงฆ์ต่างชาติที่เดินทางเข้ามาเพื่อศึกษาต่อในมหาวิทยาลัยสงฆ์ในประเทศไทย และการจัดทำฐานข้อมูลด้านการศึกษาของพระภิกษุสงฆ์ต่างชาติตามข้อเสนอแนะของคณะกรรมการ ป.ป.ช. ให้แล้วเสร็จโดยเร็ว รวมทั้ง ให้ มท. กระทรวงแรงงาน และสำนักงานตรวจคนเข้าเมืองรับความเห็นของสำนักงานตำรวจแห่งชาติและสำนักงานสภาความมั่นคงแห่งชาติไปพิจารณาดำเนินการในส่วนที่เกี่ยวข้องต่อไปด้วย

**สาระสำคัญของเรื่อง**

มท. รายงานว่า ได้ขอให้หน่วยงานที่เกี่ยวข้อง ได้แก่ กต. กก. พณ. รง. ศธ. ตช. พศ. และ สมช. พิจารณามาตรการป้องกันการทุจริตในกระบวนการอนุญาตให้คนต่างด้าวพำนักอยู่ในราชอาณาจักรไทยเป็นการชั่วคราวตามข้อเสนอแนะของคณะกรรมการ ป.ป.ช. ซึ่งหน่วยงานที่เกี่ยวข้องแต่ละหน่วยงานได้แจ้งผลการพิจารณาดังกล่าวให้ มท. ทราบ ซึ่งในภาพรวมสรุปได้ ดังนี้

1.1 หน่วยงานที่เกี่ยวข้องเห็นชอบกับข้อเสนอแนะของคณะกรรมการ ป.ป.ช. ตามมาตรการดังกล่าว ซึ่งจะต้องมีการบูรณาการการทำงานร่วมกันเพื่อพิจารณาทบทวนและปรับปรุงมาตรการ/แนวทางปฏิบัติเกี่ยวกับการเข้าเมืองของคนต่างด้าวเพื่อให้การบริหารจัดการและคัดกรองคนเข้าเมืองเป็นไปอย่าง มีประสิทธิภาพ

1.2 ทุกหน่วยงานที่เกี่ยวข้องในกระบวนการอนุญาตให้คนต่างด้าวพำนักอยู่ในราชอาณาจักรไทยเป็นการชั่วคราว โดยอ้างเหตุแห่งความจำเป็นกรณีต่าง ๆ เช่น กรณีเป็นครูหรืออาจารย์หรือบุคลากรทางการศึกษาในสถานศึกษาของรัฐหรือเอกชนกรณีเพื่อเข้ามาศึกษาต่อในประเทศไทย กรณีศึกษาพุทธศาสนาหรือปฏิบัติศาสนกิจ กรณีเพื่อดูแลคู่สมรสชาวไทยและกรณีใช้ชีวิตในบั้นปลาย จะจัดทำฐานข้อมูลคนต่างด้าวที่ขออนุญาตพำนักอยู่ในราชอาณาจักรไทยเป็นการชั่วคราว แล้วแต่กรณี ตามอำนาจหน้าที่ของแต่ละหน่วยงานและจะเชื่อมโยงฐานข้อมูลดังกล่าวกับหน่วยงานอื่น เพื่อให้การคัดกรองคนต่างด้าวที่จะขออนุญาตพำนักอยู่ในราชอาณาจักรไทยเป็นการชั่วคราว เป็นไปอย่างมีประสิทธิภาพ รวมทั้งสามารถใช้เป็นฐานข้อมูลประกอบการพิจารณากำหนดนโยบายที่เกี่ยวข้องประเทศไทย

**12. เรื่อง การประเมินคุณธรรมและความโปร่งใสในการดำเนินงานของหน่วยงานภาครัฐประจำปีงบประมาณ พ.ศ. 2561-2564**

คณะรัฐมนตรีมีมติเห็นชอบตามที่สำนักงาน ป.ป.ช. เสนอ ดังนี้

1. เห็นชอบให้หน่วยงานภาครัฐทุกหน่วยงานให้ความร่วมมือและเข้าร่วมการประเมิน

คุณธรรมและความโปร่งใสในการดำเนินงานของหน่วยงานภาครัฐ ในปีงบประมาณ พ.ศ. 2561-2564 โดยใช้แนวทางและเครื่องมือการประเมินตามที่สำนักงาน ป.ป.ช. กำหนด สำหรับในปีงบประมาณ พ.ศ. 2561 ให้ดำเนินการโดยใช้หลักการประเมิน เครื่องมือการประเมินเกณฑ์การประเมิน ระเบียบวิธีการประเมิน รวมถึงการกำหนดกลุ่มเป้าหมายและหน่วยงานรับผิดชอบการประเมินเช่นเดียวกับการประเมินในปีงบประมาณ พ.ศ. 2560 และในปีงบประมาณ พ.ศ. 2562 – 2564 ให้ดำเนินการโดยใช้แนวทางและเครื่องมือการประเมิน ซึ่งอยู่ระหว่างการพัฒนาของสำนักงาน ป.ป.ช. โดยจะให้มีการศึกษาทบทวนและปรับปรุงแนวทางการประเมินจากการศึกษาและวิเคราะห์ข้อมูลทางวิชาการเกี่ยวกับเครื่องมือวัดเกี่ยวกับคุณธรรม ความโปร่งใสและการทุจริตในหน่วยงานภาครัฐจากทั้งในประเทศและต่างประเทศ ร่วมกับการพัฒนาระบบเทคโนโลยีสารสนเทศเพื่อสนับสนุนระบบการประเมิน ทั้งนี้ จะดำเนินการทดสอบประสิทธิภาพ ระบบการประเมินดังกล่าวภายในปีงบประมาณ พ.ศ. 2561 และใช้ประเมินในปีงบประมาณ พ.ศ. 2562-2564

1. ให้หัวหน้าส่วนราชการให้ความสำคัญกับการประเมินคุณธรรมและความโปร่งใสในการ

ดำเนินงานของหน่วยงานภาครัฐและนำผลการประเมินไปปรับปรุงพัฒนาตนเองด้านคุณธรรมและความโปร่งใสอย่างเคร่งครัด

1. ให้หน่วยงานกำกับดูแลส่วนราชการพิจารณานำผลการประเมินคุณธรรมและความโปร่งใสใน

การดำเนินงานของหน่วยงานภาครัฐไปประกอบการประเมินผลการปฏิบัติราชการของหน่วยงานในขอบเขตความรับผิดชอบ

สำหรับค่าใช้จ่ายในการดำเนินการประเมินคุณธรรมและความโปร่งใสในการดำเนินงานของหน่วยงานภาครัฐในปีงบประมาณ พ.ศ. 2561 ให้หน่วยงานภาครัฐที่รับผิดชอบการประเมินใช้จ่ายจากงบประมาณที่ได้รับการจัดสรรแล้วและหากไม่เพียงพอให้หน่วยงานปรับแผนการปฏิบัติงานและแผนการใช้จ่ายงบประมาณประจำปีงบประมาณ พ.ศ. 2561 ในโอกาสแรก สำหรับในปีงบประมาณ พ.ศ. 2562-2564 ให้จัดทำแผนการปฏิบัติงานและแผนการใช้จ่ายงบประมาณ เพื่อเสนอขอตั้งงบประมาณรายจ่ายประจำปีตามความจำเป็นและเหมาะสม และจัดทำงบประมาณในลักษณะบูรณาการเชิงยุทธศาสตร์ในส่วนที่เกี่ยวกับการป้องกัน ปราบปรามการทุจริตและประพฤติมิชอบ ประจำปีงบประมาณ พ.ศ. 2562-2564 ตามขั้นตอนต่อไป ตามความเห็นของสำนักงบประมาณ ทั้งนี้ ให้สำนักงาน ป.ป.ช. รับความเห็นของกระทรวงการพัฒนาสังคมและความมั่นคงของมนุษย์ กระทรวงสาธารณสุข สำนักงบประมาณ สำนักงานคณะกรรมการพัฒนาการเศรษฐกิจและสังคมแห่งชาติ สำนักงาน ก.พ. และสำนักงาน ป.ป.ท. ไปพิจารณาดำเนินการในส่วนที่เกี่ยวข้องต่อไปด้วย

สำหรับการประเมินคุณธรรมและความโปร่งใสในการดำเนินงานของหน่วยงานภาครัฐในปีงบประมาณ พ.ศ. 2562-2564 ให้หน่วยงานที่รับการประเมินเข้าร่วมการบูรณาการกับสำนักงาน ป.ป.ช. เพื่อปรับปรุงแนวทางและเครื่องมือการประเมินให้สอดคล้องกับภารกิจของหน่วยงานต่าง ๆ ก่อนดำเนินการต่อไปด้วย

**สาระสำคัญของเรื่อง**

ป.ป.ช. รายงานว่า

คณะกรรมการ ป.ป.ป. ในการประชุมครั้งที่ 915-86/2560 เมื่อวันที่ 7 พฤศจิกายน 2560 ได้มี

มติเห็นชอบในหลักการให้ดำเนินโครงการประเมิน ITA ในปีงบประมาณ พ.ศ. 2561-2564 ตามกรอบแนวทางในการประเมิน ดังนี้

1. การประเมิน ITA ประจำปีงบประมาณ พ.ศ. 2561 จะใช้แนวทางการประเมิน

เช่นเดียวกับปีงบประมาณ พ.ศ. 2560 ทั้งหลักการประเมิน เครื่องมือการประเมิน เกณฑ์การประเมิน ระเบียบวิธีการประเมิน รวมถึงการกำหนดกลุ่มเป้าหมายและหน่วยงานรับผิดชอบการประเมิน แต่มีการปรับปรุงรายละเอียดเกณฑ์การประเมินเล็กน้อยในส่วนที่มีการปรับปรุงแก้ไขกฎหมายที่เกี่ยวข้องและปรับปรุงข้อความในข้อคำถามให้ชัดเจนยิ่งขึ้น

1. การประเมิน ITA ประจำปีงบประมาณ พ.ศ. 2562-2564 จะมีการศึกษา

ทบทวนและปรับปรุงแนวทางการประเมิน ทั้งหลักการประเมิน เครื่องมือการประเมิน เกณฑ์การประเมิน ระเบียบวิธีการประเมิน รวมถึงการกำหนดกลุ่มเป้าหมายและหน่วยงานรับผิดชอบการประเมิน จากการศึกษาและวิเคราะห์ข้อมูลทางวิชาการเกี่ยวกับเครื่องมือวัดเกี่ยวกับคุณธรรม ความโปร่งใส และการทุจริตในหน่วยงานภาครัฐจากทั้งในประเทศและต่างประเทศ รวมถึงข้อมูลจากผลการศึกษาวิจัยโครงการ “การศึกษาวิจัยและพัฒนาเครื่องมือการประเมินคุณธรรมและความโปร่งใสในการดำเนินงานของหน่วยงานภาครัฐ เพื่อยกระดับดัชนีการรับรู้การทุจริต (Corruption Perceptions Index CPI) ของประเทศไทย” ที่ได้ว่าจ้างคณะเศรษฐศาสตร์จุฬาลงกรณ์มหาวิทยาลัยเป็นที่ปรึกษาโครงการ ร่วมกับการพัฒนาระบบเทคโนโลยีสารสนเทศเพื่อสนับสนุนระบบการประเมินเพื่อให้การประเมินคุณธรรมและความโปร่งใสในการดำเนินงานของหน่วยงานภาครัฐสามารถส่งเสริมให้เกิดความโปร่งใสและคุณธรรมในหน่วยงานภาครัฐได้อย่างเป็นรูปธรรม เพิ่มประสิทธิภาพของระบบการป้องกันการทุจริตเชิงรุก และสามารถผลักดันค่าคะแนนดัชนี CPI ของประเทศไทยให้สูงขึ้นได้

**13. เรื่อง การแก้ไขปัญหาการบริหารจัดการบึงบอระเพ็ด จังหวัดนครสวรรค์ (ผลการประชุมคณะกรรมการฟื้นฟู อนุรักษ์และพัฒนาบึงบอระเพ็ด จังหวัดนครสวรรค์ ครั้งที่ 1/2560)**

          คณะรัฐมนตรีมีมติรับทราบตามที่กระทรวงเกษตรและสหกรณ์ (กษ.) เสนอ และให้ กษ. รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไป สำหรับวงเงินงบประมาณที่จะดำเนินการให้หน่วยงานที่รับผิดชอบ เช่น กระทรวงการคลัง กษ. กระทรวงมหาดไทย เป็นต้น ดำเนินการตามความเห็นของสำนักงบประมาณ

**สาระสำคัญของนโยบายและยุทธศาสตร์การพัฒนาบึงบอระเพ็ด จังหวัดนครสวรรค์ มีวัตถุประสงค์ ดังนี้**

                   1. เพื่อให้บึงบอระเพ็ดเป็นแหล่งเพาะพันธุ์สัตว์น้ำ เป็นทำเลที่ปลาอาศัยเลี้ยงตัว วางไข่ และ แพร่พันธุ์

          2. เพื่อให้บึงบอระเพ็ดเป็นพื้นที่ชุ่มน้ำที่รวมความหลากหลายทางชีวภาพของสัตว์น้ำและสิ่งมีชีวิต อื่น ๆ โดยมีการบริหารจัดการเรื่องความหลากหลายและความเสี่ยงต่อการสูญพันธุ์

                    3. เพื่อให้บึงบอระเพ็ดเป็นแหล่งท่องเที่ยวเชิงนิเวศที่สมบูรณ์ในเขตภาคกลาง

                    4. เพื่อให้บึงบอระเพ็ดเป็นศูนย์การเรียนรู้ การบริหารจัดการที่เกิดความสมดุลระหว่างการใช้น้ำ การเก็บกักน้ำ การสงวนและคุ้มครองพันธุ์สัตว์น้ำและสัตว์ป่าที่มีความสมบูรณ์มากที่สุดในภูมิภาค

                    5. เพื่อให้บึงบอระเพ็ดเป็นแหล่งเก็บกักน้ำเพื่อใช้ในการบริหารจัดการเมื่อเกิดภาวะภัยแล้ง รวมทั้งเป็นแหล่งรับน้ำเมื่อเกิดฤดูน้ำหลาก

                    6. เพื่อให้การใช้ประโยชน์จากบึงบอระเพ็ดเกิดความสมดุล รวมทั้งการอนุรักษ์และการพัฒนา

**ยุทธศาสตร์การพัฒนา ประกอบด้วย 4 ยุทธศาสตร์ คือ** 1. ด้านการแก้ไขปัญหาการบุกรุกและ การใช้ประโยชน์ในบึงบอระเพ็ด 2. ด้านบริหารจัดการทรัพยากรธรรมชาติและสิ่งแวดล้อม  3. ด้านการบริหาร จัดการน้ำ  และ 4. ด้านการบริหาร ขับเคลื่อนแบบบูรณาการ

|  |
| --- |
| **ต่างประเทศ** |

**14. เรื่อง การปรับสถานการณ์คุ้มครองทรัพย์สินทางปัญญาของไทยภายใต้กฎหมายการค้าสหรัฐอเมริกา มาตรา 301 พิเศษ (Special 301) จากบัญชีประเทศที่ต้องจับตามองพิเศษ (Priority Watch List: PWL) เป็นบัญชีประเทศที่ต้องจับตามอง (Watch List: WL)**

คณะรัฐมนตรีมีมติรับทราบการปรับสถานการณ์คุ้มครองทรัพย์สินทางปัญญาของไทยภายใต้กฎหมายการค้าสหรัฐอเมริกา มาตรา 301 พิเศษ (Special 301) จากบัญชีประเทศที่ต้องจับตามองพิเศษ (Priority Watch List: PWL) เป็นบัญชีประเทศที่ต้องจับตามอง (Watch List: WL) ตามที่กระทรวงพาณิชย์ (พณ.) เสนอ

ทั้งนี้ มอบหมายหน่วยงานบังคับใช้กฎหมายทรัพย์สินทางปัญญาภายใต้คณะอนุกรรมการปราบปรามการละเมิดทรัพย์สินทางปัญญาที่มีรองนายกรัฐมนตรี (พลเอก ประวิตร วงษ์สุวรรณ) เป็นประธาน ได้แก่ กองอำนวยการรักษาความมั่นคงภายในราชอาณาจักร สำนักงานตำรวจแห่งชาติ กองทัพบก กรมสอบสวนคดีพิเศษ กรมศุลกากร กระทรวงดิจิทัลเพื่อเศรษฐกิจและสังคม สำนักงานคดีทรัพย์สินทางปัญญาและการค้าระหว่างประเทศ สำนักงานป้องกันและปรามปราบการฟอกเงิน สำนักงานคณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ สำนักงานคณะกรรมการอาหารและยาและกรมทรัพย์สินทางปัญญา ดำเนินการปราบปรามการละเมิดทรัพย์สินทางปัญญาอย่างจริงจังและต่อเนื่องต่อไป โดยให้ความสำคัญกับการดำเนินการตามแผนที่นำทางด้านทรัพย์สินมางปัญญา (IP Roadmap) รวมถึงแผนงานด้านทรัพย์สินทางปัญญา (IP Work Plan) อย่างต่อเนื่องและเคร่งครัด เพื่อให้เกิดผลอย่างเป็นรูปธรรมโดยเร็ว สามารถยกระดับการพัฒนาระบบทรัพย์สินทางปัญญาของประเทศให้มีประสิทธิภาพและได้มาตรฐานสากลต่อไป

**สาระสำคัญของเรื่อง**

พณ. รายงานว่า สำนักงาน USTR ได้ประกาศปรับสถานการณ์คุ้มครองทรัพย์สินทางปัญญาของไทยภายใต้กฎหมายการค้าสหรัฐอเมริกา มาตรา 301 พิเศษ (Special 301) ให้ดีขึ้น**จากบัญชี PWL เป็นบัญชี WL**เมื่อวันที่ 15 ธันวาคม 2560 **โดยสหรัฐอเมริกาแสดงความพอใจต่อนโยบายและผลการดำเนินของไทยที่สำคัญ ดังนี้**

1. รัฐบาลให้ความสำคัญเรื่องการคุ้มครองและป้องปรามการละเมิดทรัพย์สินทางปัญญา โดยมีการกำหนดนโยบายที่ชัดเจนภายใต้คณะกรรมการนโยบายทรัพย์สินทางปัญญาแห่งชาติ (นายกรัฐมนตรีเป็นประธาน) และคณะอนุกรรมการปราบปรามการละเมิดทรัพย์สินทางปัญญา [รองนายกรัฐมนตรี (พลเอก ประวิตร วงษ์สุวรรณ) เป็นประธาน] ทำให้มีการดำเนินการอย่างจริงจังจนเห็นผลเป็นรูปธรรม โดยเฉพาะเรื่องการปราบปรามการละเมิดทรัพย์สินทางปัญญาในท้องตลาดอย่างจริงจังจนการละเมิดได้หมดสิ้นไปในพื้นที่หลักที่มีการจำหน่ายสินค้าละเมิดสูง (Notorious Market) ตั้งแต่เดือนกรกฎาคม 2560 เป็นต้นมา รวมทั้งในพื้นที่อื่น ๆ ทั่วประเทศที่การจำหน่ายสินค้าละเมิดทรัพย์สินทางปัญญาได้ลดลงอย่างเห็นได้ชัดตลอดจนมีการจัดตั้งศูนย์ปราบปรามการละเมิดทรัพย์สินทางปัญญา (Intellectual PropertyEnforcement Center: IPEC) ใน 5 พื้นที่ ได้แก่ ศูนย์การค้ามาบุญครอง ตลาดนัดจตุจักร ตลาดโรงเกลือ (จังหวัดสระแก้ว) หาดป่าตองและหาดกะรน (จังหวัดภูเก็ต) เพื่อตรวจตราและจับกุมการละเมิดทรัพย์สินทางปัญญาอย่างทันท่วงที

2. ไทยได้มีการพัฒนาประสิทธิภาพในการจดทะเบียนสิทธิบัตรและเครื่องหมายการค้า โดยเพิ่มจำนวนผู้ตรวจสอบและปรับปรุงขั้นตอนการจดทะเบียน จนทำให้สามารถลดปริมาณงานค้างสะสมลงไปอย่างเห็น ได้ชัด

3. ไทยได้เข้าเป็นภาคีพิธีสารมาดริดว่าด้วยการจดทะเบียนเครื่องหมายการค้าระหว่างประเทศ ซึ่งอำนวยความสะดวกให้แก่ผู้ประกอบการที่จะยื่นขอจดทะเบียนเครื่องหมายการค้าในต่างประเทศได้

4. ไทยได้มีการเสริมสร้างความโปร่งใสโดยการเปิดให้มีการรับฟังความเห็นผู้มีส่วนได้เสียของ อย. เป็นประจำ

ทั้งนี้ พณ. เห็นว่าการปรับสถานะไทยให้ดีขึ้นดังกล่าวส่งผลดีต่อภาพลักษณ์ของประเทศ ดังนี้

(1) สร้างความเชื่อมั่นในระบบการคุ้มครองทรัพย์สินทางปัญญาของไทยให้แก่นักลงทุนทั้งไทยและต่างชาติ (2) การพัฒนาระบบทรัพย์สินทางปัญญาช่วยในการส่งเสริมให้เกิดการลงทุนด้านการพัฒนานวัตกรรมและเทคโนโลยีสมัยใหม่ (3) การคุ้มครองทรัพย์สินทางปัญญาอย่างเพียงพอเป็นเงื่อนไขสำคัญประการหนึ่งที่สหรัฐอเมริกาพิจารณาในการคงสิทธิพิเศษทางภาษีศุลกากร (Generalized System of Preferences – GSP) ซึ่งสหรัฐอเมริกาให้แก่ประเทศคู่ค้าต่าง ๆ รวมถึงไทยด้วย (4) ระบบทรัพย์สินทางปัญญาที่ทันสมัย รองรับสถานการณ์ด้านการค้าและการลงทุนในปัจจุบัน นอกจากเป็นปัจจัยในการส่งเสริมการค้าและการลงทุนจากต่างประเทศแล้ว ยังช่วยปกป้องคุ้มครองสิทธิในทรัพย์สินทางปัญญาของคนไทยให้มีประสิทธิภาพยิ่งขึ้น

|  |
| --- |
| **แต่งตั้ง** |

**15. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง **นางพันทิพา เอี่ยมสุทธา เอกะโรหิต** กงสุลใหญ่ สถานกงสุลใหญ่ ณ นครเฉิงตู สาธารณรัฐประชาชนจีน ให้ดำรงตำแหน่ง เอกอัครราชทูต สถานเอกอัครราชทูต ณ กรุงอังการา สาธารณรัฐตุรกี ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง ซึ่งการแต่งตั้งเอกอัครราชทูตประจำต่างประเทศดังกล่าวได้รับความเห็นชอบจากประเทศผู้รับ

**16. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง จำนวน 6 ราย ดังนี้

1. **นายวีรชัย พลาศรัย** เอกอัครราชทูต คณะผู้แทนถาวรไทยประจำสหประชาชาติ ณ นครนิวยอร์ก สหรัฐอเมริกา ดำรงตำแหน่ง เอกอัครราชทูต สถานเอกอัครราชทูต ณ กรุงวอชิงตัน สหรัฐอเมริกา

2. **นายวิทวัส ศรีวิหค** รองปลัดกระทรวง สำนักงานปลัดกระทรวง ดำรงตำแหน่ง เอกอัครราชทูต คณะผู้แทนถาวรไทยประจำสหประชาชาติ ณ นครนิวยอร์ก สหรัฐอเมริกา

3. **เรืออากาศโท อรรถยุทธ์ ศรีสมุทร** อธิบดีกรมเศรษฐกิจระหว่างประเทศ ดำรงตำแหน่ง รองปลัดกระทรวง สำนักงานปลัดกระทรวง

4. **นายเกียรติคุณ ชาติประเสริฐ** เอกอัครราชทูต สถานเอกอัครราชทูต ณ กรุงสตอกโฮล์ม ราชอาณาจักรสวีเดน ดำรงตำแหน่ง เอกอัครราชทูต สถานเอกอัครราชทูต ณ เวียงจันทน์ สาธารณรัฐประชาธิปไตยประชาชนลาว

5. **นายสุนทร ชัยยินดีภูมิ** เอกอัครราชทูต สถานเอกอัครราชทูต ณ กรุงโดฮา รัฐกาตาร์ ดำรงตำแหน่ง เอกอัครราชทูต สถานเอกอัครราชทูต ณ กรุงสตอกโฮล์ม ราชอาณาจักรสวีเดน

6. **นายพรภพ อ่วมพิทยา** กงสุลใหญ่ สถานกงสุลใหญ่ ณ นครคุนหมิง สาธารณรัฐประชาชนจีน ดำรงตำแหน่ง เอกอัครราชทูต สถานเอกอัครราชทูต ณ กรุงอิสลามาบัด สาธารณรัฐอิสลามปากีสถาน

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนตำแหน่งที่ว่าง และสับเปลี่ยนหมุนเวียน ซึ่งการแต่งตั้งข้าราชการให้ไปดำรงตำแหน่งเอกอัครราชทูตประจำต่างประเทศ ตามข้อ 1. และ 4.-6. ได้รับความเห็นชอบจากประเทศผู้รับ (ส่วนการแต่งตั้งเอกอัครราชทูต คณะผู้แทนถาวรไทยประจำสหประชาชาติฯ ตามข้อ 2. ไม่ต้องขอความเห็นชอบแต่อย่างใด)

**17. เรื่อง การแต่งตั้งกรรมการในคณะกรรมการธนาคารเพื่อการเกษตรและสหกรณ์การเกษตร**

คณะรัฐมนตรีมีมติอนุมัติตามที่กระทรวงการคลังเสนอแต่งตั้งกรรมการในคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) แทนกรรมการที่อายุครบ 65 ปีบริบูรณ์ ดังนี้

1. นายสันติ กีระนันทน์ เป็นกรรมการ แทน นายวัฒนา ธรรมศิริ

2. นายประสิทธิ์ อำภรณ์ เป็นกรรมการ แทน นายพีระวัฒน์ ดวงแก้ว

ทั้งนี้ ตั้งแต่วันที่ 23 มกราคม 2561 เป็นต้นไป กรณีนายประสิทธิ์ อำภรณ์ ให้มีผลไม่ก่อนวันที่ 26 มกราคม 2561 โดยผู้ได้รับแต่งตั้งแทนนี้ให้อยู่ในตำแหน่งตามวาระของผู้ซึ่งตนแทน

**18. เรื่อง การแต่งตั้งกรรมการในคณะกรรมการธนาคารอาคารสงเคราะห์**

คณะรัฐมนตรีมีมติอนุมัติตามที่กระทรวงการคลังเสนอแต่งตั้งกรรมการในคณะกรรมการธนาคารอาคารสงเคราะห์ แทนผู้ที่ลาออกและแทนตำแหน่งที่ว่าง จำนวน 2 คน ตามลำดับ ดังนี้

1. นายสมพร จิตเป็นธม (เป็นบุคคลในบัญชีรายชื่อกรรมการรัฐวิสาหกิจ) เป็นกรรมการ แทน นายกฤษฎา บุญราช

2. นายอวยชัย คูหากาญจน์ เป็นกรรมการ (เพิ่มเติม)

ทั้งนี้ ตั้งแต่วันที่ 23 มกราคม 2561 เป็นต้นไป

**19. เรื่อง การแต่งตั้งกรรมการอื่นในคณะกรรมการธนาคารออมสิน**

คณะรัฐมนตรีมีมติอนุมัติตามที่กระทรวงการคลังเสนอแต่งตั้งกรรมการอื่นในคณะกรรมการธนาคารออมสินเพิ่มเติม ดังนี้

1. นางพิลาสลักษณ์ ยุคเกษมวงศ์ (ผู้แทนกระทรวงการคลัง) เป็นกรรมการอื่น

2. นายทวีศักดิ์ ฟุ้งเกียรติเจริญ เป็นกรรมการอื่น

3. นางผ่องเพ็ญ เรืองวีรยุทธ (บุคคลในบัญชีรายชื่อกรรมการรัฐวิสาหกิจ) เป็นกรรมการอื่น

4. รองศาสตราจารย์ เสาวณีย์ ไทยรุ่งโรจน์ (บุคคลในบัญชีรายชื่อกรรมการรัฐวิสาหกิจ) เป็นกรรมการอื่น

5. นายยรรยง เต็งอำนวย เป็นกรรมการอื่น แทนนายชูศักดิ์ สาลี ที่อายุครบ 65 ปีบริบูรณ์

ทั้งนี้ ตั้งแต่วันที่ 23 มกราคม 2561 เป็นต้นไป โดยให้ผู้ได้รับแต่งตั้งเป็นกรรมการเพิ่มเติมอยู่ในตำแหน่งเท่ากับวาระที่เหลืออยู่ของกรรมการซึ่งได้แต่งตั้งไว้แล้ว

**20. เรื่อง การแต่งตั้งประธานกรรมการในคณะกรรมการบริหารสถาบันวิจัยดาราศาสตร์แห่งชาติ**

คณะรัฐมนตรีมีมติเห็นชอบตามที่กระทรวงวิทยาศาสตร์และเทคโนโลยีเสนอแต่งตั้ง **นายพีรเดช ทองอำไพ** เป็นประธานกรรมการในคณะกรรมการบริหารสถาบันวิจัยดาราศาสตร์แห่งชาติ แทน นายกิตติชัย วัฒนานิกร ที่ลาออกจากตำแหน่ง เมื่อวันที่ 18 กรกฎาคม 2560 ทั้งนี้ ตั้งแต่วันที่ 23 มกราคม 2561 เป็นต้นไป

**21. เรื่อง แต่งตั้งคณะกรรมการบริหารกองทุนตามพระราชบัญญัติอ้อยและน้ำตาลทราย พ.ศ. 2527**

คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้งผู้แทนส่วนราชการเป็นกรรมการในคณะกรรมการบริหารกองทุนตามพระราชบัญญัติอ้อยและน้ำตาลทราย พ.ศ. 2527 แทนผู้ที่พ้นจากตำแหน่ง จำนวน 2 คน ดังนี้

1. นายอภิจิณ โชติกเสถียร รองปลัดกระทรวงอุตสาหกรรม ผู้แทนกระทรวงอุตสาหกรรม

2. นางสาวรัตนา เธียรวิศิษฎ์สกุล ผู้ตรวจราชการกระทรวงพาณิชย์ ผู้แทนกระทรวงพาณิชย์

ทั้งนี้ ตั้งแต่วันที่ 23 มกราคม 2561 เป็นต้นไป

**22. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่อีกหนึ่งวาระ (นายพันธ์ศักดิ์ ศิริรัชตพงษ์)**

คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอให้ **นายพันธ์ศักดิ์ ศิริรัชตพงษ์** ผู้ช่วยรัฐมนตรีประจำกระทรวงดิจิทัลเพื่อเศรษฐกิจและสังคม ซึ่งครบวาระการดำรงตำแหน่ง 1 ปี ในวันที่ 22 มกราคม 2561 ให้คงอยู่ปฏิบัติหน้าที่ต่ออีกหนึ่งวาระ ตั้งแต่วันที่ 23 มกราคม 2561

**23. เรื่อง ให้กรรมการผู้ช่วยรัฐมนตรีคงอยู่ปฏิบัติหน้าที่อีกหนึ่งวาระ (นายโศภณ นภาธร)**

คณะรัฐมนตรีมีมติเห็นชอบตามที่สำนักเลขาธิการนายกรัฐมนตรีเสนอให้ **นายโศภณ นภาธร** ผู้ช่วยรัฐมนตรีประจำกระทรวงศึกษาธิการ ซึ่งครบวาระการดำรงตำแหน่ง 1 ปี ในวันที่ 23 มกราคม 2561 ให้คงอยู่ปฏิบัติหน้าที่ต่ออีกหนึ่งวาระ ตั้งแต่วันที่ 24 มกราคม 2561

**24. เรื่อง รัฐบาลสาธารณรัฐอาร์เมเนียเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐอาร์เมเนียประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐอาร์เมเนียมีความประสงค์ขอแต่งตั้ง **นายเซอร์เกย์ มานาซาร์ยัน** (Mr. Sergey Manasaryan) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐอาร์เมเนียประจำประเทศไทย คนแรก โดยมีถิ่นพำนัก ณ กรุงปักกิ่ง สาธารณรัฐประชาชนจีน ตามที่กระทรวงการต่างประเทศเสนอ

**25. เรื่อง รัฐบาลสาธารณรัฐฟิจิเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐฟิจิประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐฟิจิมีความประสงค์ขอแต่งตั้ง **นายโกลีนีโอ กาตา ตากาลี** (Mr. Kolinio Gata Takali) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐฟิจิประจำประเทศไทย คนใหม่ โดยมีถิ่นพำนัก ณ กรุงกัวลาลัมเปอร์ มาเลเซีย สืบแทน นายเมลี ไบนีมารามา (Mr. Meli Bainimarama) ตามที่กระทรวงการต่างประเทศเสนอ

**26. เรื่อง รัฐบาลสาธารณรัฐบูรพาอุรุกวัยเสนอขอแต่งตั้งเอกอัครราชทูตวิสามัญผู้มีอำนาจเต็มแห่งสาธารณรัฐบูรพาอุรุกวัยประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติ กรณีรัฐบาลสาธารณรัฐบูรพาอุรุกวัยมีความประสงค์ขอแต่งตั้ง **นางเอลซา นูรี เบาซาน เบนซาโน** (Mrs. Elsa Nury Bauzán Benzano) ให้ดำรงตำแหน่ง เอกอัครราชทูตวิสามัญ ผู้มีอำนาจเต็มแห่งสาธารณรัฐบูรพาอุรุกวัยประจำประเทศไทย คนใหม่ โดยมีถิ่นพำนัก ณ กรุงกัวลาลัมเปอร์ มาเลเซีย สืบแทน นายเคราร์โด ปราโต (Mr. Gerardo Prato) ตามที่กระทรวงการต่างประเทศเสนอ

**27. เรื่อง คำสั่งสำนักนายกรัฐมนตรี ที่ 17/2561 เรื่อง ปรับปรุงคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี**

คณะรัฐมนตรีมีมติรับทราบคำสั่งสำนักนายกรัฐมนตรี ที่ 17/2561 เรื่อง ปรับปรุงคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี

ตามที่ได้มีคำสั่งสำนักนายกรัฐมนตรี ที่ 323/2560 เรื่อง มอบหมายและมอบอำนาจให้ รองนายกรัฐมนตรี และรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี ลงวันที่ 4 ธันวาคม 2560 นั้น

อาศัยอำนาจตามความในมาตรา 10 และมาตรา 15 แห่งพระราชบัญญัติระเบียบบริหาร ราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหาราชการแผ่นดิน (ฉบับที่ 5) พ.ศ. 2545 มาตรา 11 และมาตรา 12 แห่งพระราชบัญญัติระเบียบบริหารราชการแผ่นดิน พ.ศ. 2534 และมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550 ประกอบกับพระราชกฤษฎีกาว่าด้วยการมอบอำนาจ พ.ศ. 2550 นายกรัฐมนตรี จึงมีคำสั่งให้ยกเลิกความในข้อ 2.2.1 ของคำสั่งสำนักนายกรัฐมนตรี ที่ 323/2560 ลงวันที่ 4 ธันวาคม 2560

ทั้งนี้ ตั้งแต่วันที่ 4 ธันวาคม พ.ศ. 2560 เป็นต้นไป

**28. เรื่อง คำสั่งหัวหน้าคณะรักษาความสงบแห่งชาติ ที่ 2/2561 เรื่อง การจัดสรรภารกิจและบุคลากร**

**ของสำนักงานทรัพยากรน้ำแห่งชาติ**

คณะรัฐมนตรีมีมติรับทราบคำสั่งหัวหน้าคณะรักษาความสงบแห่งชาติที่ 2/2561 เรื่อง การจัดสรรภารกิจและบุคลากรของสำนักงานทรัพยากรน้ำแห่งชาติ สั่ง ณ วันที่ 22 มกราคม พุทธศักราช 2561 ตามที่สำนักเลขาธิการคณะรักษาความสงบแห่งชาติ เสนอดังนี้

1. **ให้เปลี่ยนชื่อ**สำนักงานบริหารจัดการทรัพยากรน้ำแห่งชาติ **เป็น สำนักงานทรัพยากรน้ำแห่งชาติ** และให้ผู้อำนวยการสำนักงานฯ เป็น เลขาธิการสำนักงานทรัพยากรน้ำแห่งชาติ

2. ให้ข้าราชการ พนักงานราชการ และลูกจ้างประจำ ของกรมชลประทานและกรมทรัพยากรน้ำ **มาปฏิบัติราชการหรือปฏิบัติงานในสำนักงานทรัพยากรน้ำแห่งชาติมีกำหนดเวลา 180 วัน** นับแต่วันที่ได้ไปรายงานตัวต่อเลขาธิการฯ และข้าราชการฯ ผู้ใดประสงค์จะได้รับการแต่งตั้งเป็นข้าราชการหรือได้รับการจ้างเป็นพนักงานราชการในอัตราของสำนักงานฯ ให้แสดงความจำนงเป็นหนังสือต่อเลขาธิการฯ ภายใน 30 วัน ก่อนครบกำหนดเวลาดังกล่าว

3. ให้โอนบรรดาหน้าที่และอำนาจเกี่ยวกับการปฏิบัติตามกฎหมายของส่วนราชการใน

กรมชลประทานและกรมทรัพยากรน้ำ ไปเป็นหน้าที่และอำนาจของสำนักงานทรัพยากรน้ำแห่งชาติ

4. ให้สำนักงานคณะกรรมการข้าราชการพลเรือนและสำนักงานทรัพยากรน้ำแห่งชาติ ดำเนินการกำหนด**กรอบอัตรากำลังข้าราชการ พนักงานราชการ และลูกจ้างประจำ รวมจำนวน 246 อัตรา** ให้แล้วเสร็จภายในระยะเวลา 30 วัน นับแต่วันที่กฎกระทรวงแบ่งส่วนราชการสำนักงานทรัพยากรน้ำแห่งชาติ

มีผลใช้บังคับ โดย**กรอบอัตรากำลังมาจากการตัดโอน**ข้าราชการ พนักงานราชการ ลูกจ้างประจำและอัตรากำลังจากกรมชลประทาน และกรมทรัพยากรน้ำ และเป็นอัตราข้าราชการตั้งใหม่ จำนวน 87 อัตรา

5. **ให้นายสำเริง แสงภู่วงศ์ พ้นจากตำแหน่ง รองอธิบดีกรมฝนหลวงและการบินเกษตรและให้ดำรงตำแห่ง รองเลขาธิการสำนักงานทรัพยากรน้ำแห่งชาติ**

.................